**ΔΙΔΑΚΤΙΚΗ ΕΝΟΤΗΤΑ 2 – Η ΠΡΑΚΤΙΚΗ ΚΑΙ ΠΟΛΙΤΙΚΗ ΔΙΑΣΤΑΣΗ ΤΗΣ ΦΙΛΟΣΟΦΙΑΣ (σελ.22 σχολ. βιβλίου)**

**Εισαγωγικά για το έργο του Αριστοτέλη :** Στον **Προτρεπτικό** του ο Αριστοτέλης απευθύνεται στον ηγεμόνα της Κύπρου **Θεμίσωνα** και τον παροτρύνει να ασχοληθεί με την φιλοσοφία. Ο Αριστοτέλης, βέβαια, δεν στοχεύει στον Θεμίσωνα: στην πραγματικότητα το έργο του είναι ένα μήμα προς τους νεαρούς άνδρες που συνέρρεαν στις αθηναϊκές σχολές, «μια προσωπική ομολογία πίστης σε ένα ιδεώδες ζωής», τον θεωρητικό φιλοσοφικό βίο.

Γράφτηκε στα χρόνια που ο Αριστοτέλης ζούσε και δίδασκε στην Ακαδημία. Θεωρείται βάσιμα ότι αποτελεί απάντηση στον λόγο του (ρήτορα) **Ισοκράτη** *Περί αντιδόσεως* (353/2 π.Χ), στον οποίο λόγο του ο Ισοκράτης προβάλλει ένα εκπαιδευτικό πρότυπο, πολύ διαφορετικό από αυτό της πλατωνικής Ακαδημίας. Για τον Ισοκράτη η αληθινή φιλοσοφία ταυτίζεται με την καθιερωμένη παιδεία, που αποβλέπει στη ρητορική ικανότητα και στις πρακτικές δεξιότητες σε ατομικό και σε συλλογικό επίπεδο. Στην απάντηση του Αριστοτέλη, όπως αυτή φαίνεται από τον Προτρεπτικό του, είναι έντονη η **πλατωνική επιρροή** (σύνδεση φιλοσοφίας και μαθηματικών), αλλά και η **σωκρατική υποθήκη** (τίποτε δεν είναι αυτονόητα καλό ή κακό, αν δεν προηγηθεί προσεκτικός αυτοέλεγχος διακήρυξε ο Σωκράτης στην απολογία του). Συγχρόνως όμως – κι αυτό φανερώνει την επιστημονική ιδιοσυγκρασία του Αριστοτέλη- μεγάλο βάρος του έργου πέφτει στην **καταξίωση της έρευνας και γνώσης της φύσης**. Ο Αριστοτέλης δίνει στη φιλοσοφία πολύ υψηλή θέση όσον αφορά την αξία της για μια ευτυχισμένη ζωή. Η φιλοσοφία αποτελεί ελεύθερη πνευματική αναζήτηση στραμμένη στην έρευνα του Θεού, του κόσμου και του ανθρώπου, βρίσκεται υπεράνω όλων των τεχνών και επιστημών και στοχεύει άμεσα την αλήθεια και μάλιστα την αλήθεια της φύσης.

Να σημειωθεί ότι το έργο αυτό υπήρξε ένα από τα πιο επιδραστικά κείμενα στην αρχαιότητα: μεγάλος αριθμός συγγραφέων, Ελλήνων, Λατίνων, χριστιανών και εθνικών μιμήθηκαν τον αριστοτελικό Προτρεπτικό.

**ΘΕΜΑ**: Στο απόσπασμα της Διδακτικής Ενότητας 2, ο Αριστοτέλης απαντά σε ένα εύλογο (βάσει και των θέσεων που ανέπτυξε στην προηγούμενη ενότητα) : **Αν η φιλοσοφία είναι η θεωρητική γνώση των πρώτων αρχών και αιτίων και είναι ανεξάρτητη από κάθε χρησιμότητα, τότε για ποιο λόγο αξίζει να ασχολούμαστε μαζί της;**

**Κ**αι οι δύο παράγραφοι του κειμένου επιχειρηματολογούν **υπέρ της αναγκαιότητας της φιλοσοφίας.** Γι αυτό και οι δύο καταλήγουν με το ρηματικό επίθετο «**φιλοσοφητέον**». Ο δεοντολογικός λόγος του Αριστοτέλη - αξίζει να επισημανθεί και η **δοτική του ενεργούντος προσώπου ημιν- απευθύνεται σε όλους τους ανθρώπους διαχρονικά.** Κοινό το συμπέρασμα και στις δύο παραγράφους: προτροπή προς τη φιλοσοφία, προς έναν φιλοσοφικό τρόπο ζωής. Στο συμπέρασμα αυτό καταλήγει με **δύο επιχειρήματα**, ένα σε κάθε παράγραφο.

Στην πρώτη παράγραφο, η φιλοσοφία θεωρείται απαραίτητη για τον έλεγχο των μέσων που θα διασφαλίσουν τον απώτερο στόχο του ανθρώπου, το «τέλος» της ζωής του. Όσον αφορά τη δημόσια ζωή, ο στόχος είναι το ορθως ζην κάθε ανθρώπου («ορθως»). Στην ιδιωτική ζωή, το ζην ωφελίμως. Τα μέσα- όργανα που πρέπει να ελεγχθούν είναι το σώμα, τα μέλη του και οι δραστηριότητες του. Η χρήση των σωματικών μέσων απαιτεί στέρεη γνώση (επιστήμη), προκειμένου να αποφευχθούν πιθανοί κίνδυνοι.. Αυτή τη γνώση επιζητεί η φιλοσοφία.

**Α΄ Τελολογικό επιχείρημα §1: Η φιλοσοφία πρέπει να ελέγχει το σώμα και τις δραστηριότητές του, με διττό στόχο : την ορθότητα του δημόσιου βίου και την ωφέλεια του ιδιωτικού· να επιζητεί τη στέρεη γνώση για την αποφυγή κινδύνων από την κακή χρήση των σωματικών μέσων.**

Στη δεύτερη παράγραφο παρατίθενται διαφορετικά πεδία γνώσεων (επιστημαι), με διαφορετική στόχευση το καθένα. Αν όμως ο άνθρωπος θέλει να συγκλίνουν όλα αυτά στην επίτευξη ενός κεντρικού στόχου (κυρίως αγαθού), οφείλει να υποτάξει όλες τις επιμέρους γνώσεις σε μια κεντρική καθοδήγηση. Αυτή την καθοδήγηση ασκεί η φιλοσοφία πάνω στις επιμέρους επιστήμες. Για την επίτευξη του στόχου της διαθέτει αφενός τον ορθό λόγο , την επιστήμη, όπως την είδαμε στο προηγούμενο απόσπασμα, πριν δηλαδή την κατάτμησή της σε επιμέρους επιστητά (=διακριτά πεδία γνώσης) και αφετέρου «τη διαυγή θέαση του τέλους της».

**Β’ Τελολογικό επιχείρημα §2: Η φιλοσοφία πρέπει να ελέγχει και να κατευθύνει το πνεύμα με τον ορθό λόγο και την ικανότητα της θέασης του αγαθού (= του κατεξοχήν αγαθού που είναι ο απώτατος σκοπός, η ολοκλήρωση του ανθρώπινου βίου. Το αγαθό αυτό, κατά τον Αριστοτέλη, είναι η ευδαιμονία)**

**SOS 1**.Είναι ευδιάκριτη και στο κείμενο αυτό η **τελεολογική διάσταση** της διδασκαλίας του Αριστοτέλη. Για να φανερώσει ποιο είναι το πιο σημαντικό στην ανθρώπινη ζωή, προσδιορίζει τον απώτερο σκοπό προς τον οποίο πρέπει αυτή να τείνει.

**SOS 2.** Και στις δύο παραγράφους διαφαίνεται καθαρά μια βασική **πλατωνική αρχή:** ο **λόγος έχει ένα ηγεμονικό ρόλο στη ψυχή και στη ζωή του ανθρώπου**, είναι αυτός που κατευθύνει τις πράξεις το. Μεταφέρεται εδώ η περίφημη εμπιστοσύνη στη λογική του ανθρώπου, η οποία διατρέχει ολόκληρη την αρχαιοελληνική σκέψη κατά την κλασική κυρίως εποχή (πριν κλονιστεί η πεποίθηση αυτή από τις πολιτειακές μεταβολές που επέφεραν οι κατακτήσεις του Μ. Αλεξάνδρου).

**SOS 3**. Στην πρώτη παράγραφο ο άνθρωπος καλείται να ελέγξει , με τη φιλοσοφία, το **σώμα** του και τις αντίστοιχες δραστηριότητες του. Στη δεύτερη παράγραφο καλείται να ελέγξει και να κατευθύνει το **πνεύμα** του, τις επιμέρους γνώσεις που θα αξιοποιηθούν στις ποικίλες πρακτικές ενέργειές του. Έτσι, στο τέλος, η φιλοσοφία λειτουργεί **ενοποιητικά** για τον άνθρωπο.

**SOS 4**. Όλο το κείμενο μπορεί να αποδοθεί με τη μορφή του **εξής συλλογισμού**:

**Προκείμενη 1.** Το σώμα μας και όσα σχετίζονται με αυτό είναι όργανα.

**Προκείμενη 2**. Όλα τα όργανα μπορούν να χρησιμοποιηθούν με τρόπο καλο και ωφέλιμο ή με τρόπο κακό και βλαπτικό.

**Προκείμενη 3.**Η φιλοσοφία μας διδάσκει τον καλό κι ωφέλιμο τρόπο χρήσης των διαφόρων οργάνων.

**ΣΥΜΠΕΡΑΣΜΑ**: ΑΡΑ, πρέπει να φιλοσοφούμε.